
ΔΕΛΤΙΟ ΤΥΠΟΥ

Η «ΠΑΤΡΙΔΑ ΜΑΣ Η ΣΤΕΡΕΑ»  για τον  Απολογισμό Πεπραγμένων έτους 2025 της Περιφερειακής Αρχής Στερεάς Ελλάδας

Ο κατ΄ επίφαση Απολογισμός Πεπραγμένων της Περιφερειακής Αρχής για το 2025, είναι μία συρραφή των Δελτίων Τύπου του 2025 που έχει εκδώσει ο Περιφερειάρχης. Κατά τα άλλα δυστυχώ η  Περιφέρεια  συνεχίζει να λειτουργεί με αντίληψη  κρατικής υπηρεσίας, ως Περιφέρεια Περιορισμένης Ευθύνης. Χωρίς δημοκρατικό προγραμματισμό, χωρίς ανοικτή και δημόσια διαβούλευση με τους Δήμους για να ακουστούν οι ανάγκες των τοπικών κοινωνιών, χωρίς όραμα και Σχέδιο αρθρωμένο σε ετήσια, πενταετή και δεκαετή βάση  (προϋπολογισμός- Απολογισμός). Η Περιφέρεια περιορισμένης Ευθύνης προτιμά τον «προγραμματισμό αλα κάρτ», να χειραγωγεί τους Δήμους ως κομματάρχης παλιάς εποχής και ο εκάστοτε Δήμαρχος  να προστρέχει στα πόδια του Περιφερειάρχη.
Ο δημοκρατικός προγραμματισμός ετήσιος, πενταετίας και δεκαετίας  σε διαβούλευση με τους δήμους και τα επιμελητήρια, για να αξιοποιηθούν οι τεράστιες δυνατότητες  των πόρων, σημαίνει προτεραιοποίηση και διάθεση με κριτήρια ποσοτικά και ποιοτικά (άγονες και ορεινές περιοχές) σε κάθε νομό και όχι παλαιοκομματική διανομή με τις βουλήσεις της «Περιφέρειας ΕΠΕ».
Δυστυχώς η συντήρηση και η στασιμότητα στην Στερεά Ελλάδα δεν περιγράφεται μόνο στους ευρωπαϊκούς δείκτες αλλά και στη δραματική δημογραφική κρίση που ερημώνει τα χωριά της Στερεάς. Η Περιφερειακή Αρχή οφείλει να διεκδικήσει την Ανάπτυξη με διάχυση των πόρων από το κέντρο στις περιφερειακές ενότητες αντί να βαπτίζει  την στασιμότητα «κοσμογονία»  Αν δεν νοιαστεί για τα εισοδήματα των αγροτών θα οδηγήσει την Στερεά σε μεγαλύτερή στασιμότητα και δημογραφική κρίση.
Διανύουμε την 3η θητεία της Περιφερειακής Αρχής(Μπακογιάννη- Σπανού) και κανένα εγγειοβελτιωτικό έργο πνοής δεν έχει ολοκληρωθεί.  Ανίκανη και αδύναμη να γίνει παράγοντας διαχείρισης του υδάτινου πλούτου της Στερεάς καμαρώνει και αρκείται  να κάνει τον «νερουλά» χωρίς φορέα διαχείρισης  με τους παραγωγικούς φορείς στον πρωτογενή τομέα και σοβαρό επιστημονικό δυναμικό καθώς και προγραμματικές συμφωνίες με κέντρα και ΑΕΙ και είσοδο των νέων τεχνολογιών στον πρωτογενή τομέα που συνεχώς συρρικνώνεται.
Θυμήθηκε η 	Περιφερειακή Αρχή στην τρίτη θητεία της να διεκδικήσει έδρα Πανεπιστημίου 
Γέμισε η Στερεά ΑΠΕ και το εθνικό- φυσικό αγαθό τον  αέρα τον εκμεταλλεύονται 5-6 εταιρίες χωρίς να μένει τίποτε στις τοπικές μας κοινότητες. 
Δυστυχώς το Περιφερειακό Συμβούλιο το βουλευόμενο όργανο, λειτουργεί ως «κολυμβήθρα του Σιλωάμ» για  τα έργα και τις ημέρες του Περιφερειάρχη. Αυτές είναι οι συντηρητικές αντιλήψεις και πρακτικές της Περιφερειακής Αρχής. 
Ο Απολογισμός Πεπραγμένων για το 2025 δεν είναι τίποτε περισσότερο από ένα φλύαρο κείμενο επικοινωνιακής χρήσης χωρίς πραγματική ουσία.
Ειδικότερα κατά ενότητα: 
ΈΡΓΑ-ΜΕΛΕΤΕΣ
Οι περισσότερες αποφάσεις της Περιφερειακής Επιτροπή είναι συνεχής παρατάσεις έργων πάντα σε βάρος της Περιφέρειας και προς όφελος των εργολάβων
ΕΡΓΑ ΜΕΛΕΤΕΣ ΚΑΙ ΔΡΑΣΕΙΣ ΠΟΥ ΟΛΟΚΛΗΡΩΘΗΚΑΝ
Από τον Απολογισμό του Περιφερειάρχη δεν προκύπτει ότι ολοκληρώθηκε κατά το 2025 κανένα μεγάλο έργο στην Στερεά Ελλάδα. Φέρονται ολοκληρωμένα έργα συντήρησης, ορισμένες μελέτες και λίγα έργα μικρού προϋπολογισμού, ακόμη και η έκδοση ΑΕΠΟ από την Αποκεντρωμένη για ένα έργο (Οδικός άξονας Λαμία-Καρπενήσι-Αγρίνιο, τμήμα: σύνδεση πέρατος παράκαμψης Μακρακώμης – ανατολικού μετώπου σήραγγας Τυμφρηστού) συμπεριλαμβάνεται στις δράσεις- έργα που ολοκληρώθηκαν!!! Ένα η δύο μεγαλύτερα έργα που φέρονται ότι είναι υπό ολοκλήρωση έχουν ξεκινήσει προ πολλών ετών (πχ. Ολοκλήρωση Κατασκευής οδού Ραπταίοι Νέα Στύρα- Στύρα )
ΕΡΓΑ ΠΟΥ ΞΕΚΙΝΟΥΝ ΚΑΙ ΒΑΙΝΟΥΝ ΠΡΟΣ ΥΛΟΠΟΙΗΣΗ
Μονότονη απαρίθμηση εργων ή δράσεων τα οποία απλώς ξεκινούν αλλά δεν είναι βέβαιο πότε θα ολοκληρωθούν και πόσες παρατάσεις θα δοθούν. Έργα που ξεκίνησαν ως κατεπείγοντα λόγω θεομηνιών σέρνονται πολλά χρόνια και αρκετά δεν έχουν ακόμη ολοκληρωθεί. Είναι άραγε αρκετή η συνεχής απαρίθμηση έργων που δήθεν εξασφάλισαν χρηματοδότηση από το δεδομένο ΕΣΠΑ ή το ΠΠΑ, ή ανάμειξη με έργα και δράσεις που απλώς ο Περιφερειάρχης βάζει μία υπογραφή σε πράξεις ένταξης ενώ είναι έργα των Υπουργείων που επιβαρύνουν το ΕΣΠΑ της Περιφέρειας ή έργα των Δήμων ή της 5ης ΥΠΕ για να κρύψει την πραγματική απραξία και την απουσία απτών αποτελεσμάτων. 
ΕΡΓΑ ΠΟΥ ΧΡΗΜΑΤΟΔΟΤΗΘΗΚΑΝ ΚΑΙ ΒΑΙΝΟΥΝ ΠΡΟΣ ΥΛΟΠΟΙΗΣΗ.
Άλλη κατηγορία αυτή σε αντίθεση με την προηγούμενη αυτά δεν ξεκινούν αλλά υπογράφηκαν οι πράξεις ένταξης είτε στο ΕΣΠΑ της Περιφέρειας είτε στο ΠΠΑ και κάποτε θα ξεκινήσουν. Σε αυτά ο ορίζοντας ολοκλήρωσης είναι θολός και μάλλον θα ξεπεράσει την τρέχουσα περιφερειακή θητεία.
Όμως τα έργα και οι δράσεις που θα εξελιχθούν μετά το 2025 δεν είναι Απολογισμός αλλά προαναγγελία μελλοντικών ενδεχομένως αποτελεσμάτων. Γιατί προγραμματισμός σίγουρα δεν είναι. Ο προγραμματισμός είναι άγνωστη λέξη για την Περιφερειακή Αρχή Σπανού. Ο δε δημοκρατικός προγραμματισμός απαγορευμένη έννοια.
ΠΡΩΤΟΓΕΝΗΣ ΤΟΜΕΑΣ
Σε μία Περιφέρεια που έχει τόσα προβλήματα αλλά και τόσες δυνατότητες ο Πρωτογενής Τομέας ο Απολογισμός περιορίζεται σε πόσες συναντήσεις έγιναν, ότι αρδεύτικα ομαλά η Κωπαϊδα, ότι ΘΑ ξεκινήσουν τα αναγκαία εγγειοβελτιωτικά έργα, η αναποτελεσματική αντιμετώπιση της Ευλογιάς,  και η τοποθέτηση ποτίστρων με κόστος 29.000!!!  Την ίδια στιγμή που 18 αναδασμοί μόνο στην Φθιώτιδα καρκινοβατούν για πάνω από δύο δεκαετίες, σημαντικά έργα άρδευσης όπως είναι εκείνο της Ανατολικής Βίστριζας δεν ολοκληρώθηκε ενώ η ολοκλήρωση του ανακοινώνεται ανά εξάμηνο τα δύο τρία τελευταία χρόνια, τα υπόλοιπα μεγάλα αρδευτικά στην περιοχή του Δομοκού διαρκώς Ανακοινώνονται αλλά ποτέ δεν ξεκινούν. Στην Βοιωτία η γη υψηλής παραγωγικότητας γίνεται βορά στους μεγαλοεπενδυτές των φωτοβολταικών. Ο πρωτογενής τομέας που είναι η αιχμή της περιφερειακής ανάπτυξης για το ζωντάνεμα της υπαίθρου στην Στερεά παραμένει ο πτωχός συγγενής.
ΥΓΕΙΑ -ΚΟΙΝΩΝΙΚΗ ΜΕΡΙΜΝΑ
 Γίνεται λόγος στην αρχή του κεφαλαίου αυτού  για χρηματοδοτήσεις συνολικού ύψους 18.000.000 ευρώ για έργα και παρεμβάσεις της Περιφέρειας Στερεάς Ελλάδας στο τομέα της Δημόσιας Υγείας. Στην πραγματικότητα πρόκειται για έργα που ενέταξε στο ΕΣΠΑ της Στερεάς το Υπουργείο Υγείας και η 5η ΥΠΕ, είναι έργα που υλοποιούν αυτοί οι φορείς και όχι η Περιφέρεια. Εάν είχαν ενταχθεί στο Τομεακό του Υπουργείου θα είχαν απελευθερωθεί πόροι από το ΕΣΠΑ της Στερεάς. Η υπογραφή της πράξης ένταξης δεν σημαίνει ότι τα έργα είναι της Περιφέρειας.
Αλλά και στον τομέα της Κοινωνικής Μέριμνας παρουσιάζονται οι δράσεις των Δήμων ως δράσεις της Περιφέρειας γιατί χρηματοδοτούνται από το ΕΣΠΑ της Περιφέρειας και υπογράφει τις πράξεις ένταξης ο Περιφερειάρχης. Οι πραγματικές δράσεις της Περιφέρειας (Πρόγραμμα Γέφυρα) κάθε άλλο παρά καινοτόμες είναι. Είναι αποσπασματικές δεν καλύπτουν αρκετό αριθμό εκείνων που πράγματι έχουν ανάγκη (π.χ. Στο Σπουδάζω, δίνονται υποτροφίες σε 166 φοιτητές που κατάγονται από την Στερεά ενώ ο αριθμός των Φοιτητών είναι μερικές χιλιάδες και μάλιστα και αυτά τα 50.000 είναι χορηγία της σοκολάτας ΙΟΝ). 
ΕΠΙΧΕΙΡΗΜΑΤΙΚΟΤΗΤΑ
Απαρίθμηση εκθέσεων που συμμετείχε η Περιφέρεια χωρίς έως σήμερα να δούμε κάποιον απολογισμό για να μεσοπρόθεσμα αποτελέσματα αυτών των συμμετοχών. Πως βοήθησαν τις επιχειρήσεις. Η Περιφέρεια που σκορπίζει χρήματα σε μελέτες και έρευνες που ποτέ δεν παρουσιάζονται γιατί δεν έχει έως σήμερα εκπονήσει μία μελέτη για την αξιολόγηση των αποτελεσμάτων των συμμετοχών στις εκθέσεις; 
ΤΟΥΡΙΣΜΟΣ
Ομοίως και στον Τουρισμό, παρουσία σε εκθέσεις χωρίς ουσιαστικό απολογισμό και αποτίμηση αποτελεσμάτων.
ΠΑΙΔΕΙΑ
Ομοίως πενιχρά τα αποτελέσματα στο τομέα της Παιδείας. Αν δεν υπήρχε η μεταφορά των μαθητών η Περιφέρεια δεν θα είχε να πει ούτε μία δράση. Εντάχθηκε ένα μόνο Σχολείο (επιτέλους το 1Ο Δημοτικό στο Δήλεσι), δεν φρόντισε να αυξηθεί ο προυπολογισμός του Προγράμματος στο Μέτρο αυτό για να καλυφθούν πολλές από τις ανάγκες καθώς πολλά σχολεία στεγάζονται σε ιδιωτικά κτίρια (κυρίως στην Χαλκίδα). Δράσεις ήσσονος σημασίας που θα μπορούσαν να γίνουν από φορείς της κοινωνίας των πολιτών ή από Συλλόγους Γονέων συνθέτουν δήθεν το καινοτόμο πρόγραμμα της Περιφέρειας. Όσο για το Πανεπιστήμιο της Στερεάς ο τρόπος με τον οποίο όπου βρεθείτε και σταθείτε το ζητάτε μάλλον απομακρύνει την προοπτική. Για το μείζον αυτό διακύβευμα χρειάζεται πολύ σοβαρή δουλεία χωρίς φανφάρες. Δεν έρχονται με φανφάρες τα Πανεπιστήμια. Ενώ γιαυτά που υπάρχουν δεν διαπιστώνεται καμία σοβαρή δράση υποστήριξής τους. 
ΠΟΛΙΤΙΣΜΟΣ ΑΘΛΗΤΙΣΜΟΣ 
Είτε έργα και Δράσεις του Υπουργείου Πολιτισμού είχε εκδηλώσεις που κατά κανόνα θα μπορούσε να οργανώσει κάθε  πολιτιστικός σύλλογος. Ομοίως για τον Αθλητισμό. 
ΠΕΡΙΒΑΛΛΟΝ- ΠΟΛΙΤΙΚΗ ΠΡΟΣΤΑΣΙΑ 
Το Περιβάλλον είναι στο στόχαστρο και όχι στο επίκεντρο της Περιφερειακής Αρχής. Καμία ουσιαστική πρωτοβουλία για τον σχεδιασμό και την προστασία των υδατικών αποθεμάτων. Παρά τις επίμονες προτάσεις της Παράταξής μας για συνέργεια της Περιφέρειας με την Περιφέρεια Δυτικής Ελλάδας, Επιστημονικούς Φορείς και Πανεπιστήμια για ένα σοβαρό σχεδιασμό για την βιώσιμη διαχείριση του υδάτινου αποθέματος, η Περιφερειακή Αρχή Σπανού ασχολήθηκε, μετά από τους αγώνες των Αγροτών της Βοιωτίας, και πήρε κάποια μέτρα για την άρδευση της Κωπαϊδας αλλά φέτος θα φανεί εάν είναι αποτελεσματικά ενώ δεν τολμά να βάλει φρένο στην ασύδοτη ΕΥΔΑΠ. 
Στην υπόθεση του ΧΥΤΒΕΑ της Τανάγρας με τις παλινωδίες της η Περιφερειακή Αρχή Σπανού μάλλον διευκόλυνε παρά αντιστάθηκε στα σχέδια της ΕΛΒΑΛ και του Υπουργείου Περιβάλλοντος.
Όταν η Στερεά Ελλάδα έχει κατακτηθεί από το 43% της εγκαταστημένης αιολικής ενέργειας και στην Βοιωτία και Φθιώτιδα η γη υψηλής παραγωγικότητας παραδίδεται στους μεγαλοεπενδυτές των Φωτοβολταϊκών η Περιφέρεια Στερεάς Ελλάδας μόνο πρόσφατα επικαλείται τις δήθεν αρνητικές γνωμοδοτήσεις της και αναμένει το Ειδικό Χωροταξικό, όταν όλα θα είναι τετελεσμένα για να απαιτήσει το φρένο των ΑΠΕ στην Στερεά ενώ καμία ουσιαστική ενέργεια δεν κάνει για να προλάβει το Ειδικό Χωροταξικό των ΑΠΕ προτού ολοκληρωθεί και δημοσιοποιηθεί, όπως επίμονα έχει προτείνει η παράταξή μας.
Τίποτε δεν έχει γίνει στις περιοχές βιομηχανικής ρύπανσης όπως ο Ασωπός η Βοιωτία το Αλιβέρι. Μετά από δεκαετία ξαναϋπόσχονται το ανύπαρκτο Παρατηρητήριο Περιβάλλοντος. 

Η Παράταξή μας ΠΑΤΡΙΔΑ Η ΣΤΕΡΕΑ αναδεικνύει με τις παρεμβάσεις της την στρατηγική ανικανότητα αυτής της Περιφερειακής Αρχής να οδηγήσει την Στερεά Ελλάδα στην Περιφερειακή Ανάπτυξη και να πάψει να διαχειρίζεται με αδιαφάνεια και αναποτελεσματικότητα αυτή την Περιφέρεια Περιορισμένης Ευθύνης.
Με την στήριξη των ισχυρών οικονομικών συμφερόντων που υπηρετεί, την επικοινωνιακή βουλιμία και την πελατειακή αντίληψη κατόρθωσε να μείνει στην Περιφερειακή Αρχή τρεις θητείες φέρνοντας την Στερεά Ελλάδα ουραγό σε όλους τους δείκτες ανάπτυξης. 
Η Στερεά Αξίζει άλλον δρόμο.
Αυτόν τον δρόμο επιδιώκουμε να χαράξουμε μαζί με τις προοδευτικές δημοκρατικές δυνάμεις της στερεοελλαδίτικης κοινωνίας. Τον δρόμο για μία Ισχυρή Περιφέρεια Πλήρους Ευθύνης και Πρωτοβουλίας, τον δρόμο της Περιφερειακής Ανάπτυξης, της Δημοκρατικής Περιφερειακής Διακυβέρνησης και της ευημερίας των Στερεοελλαδιτών. 
Η Αλλαγή στην Περιφέρεια της Στερεάς είναι το διακύβευμα του αγώνα της Παράταξής μας. 

